Likumprojekts

**Grozījumi likumā “Par zemes dzīlēm”**

Izdarīt likumā “Par zemes dzīlēm” (Latvijas Republikas Saeimas un Ministru Kabineta Ziņotājs 1999, 52/53. nr.; 2000, 321/322. nr.; 2004, 208. nr.; 2006, 166. nr.; 2009, 97. nr; Latvijas Vēstnesis, 2010, 106., 178., 205. nr.; 2013, 106. nr.; 2018, 3. nr.; 2019, 240. nr.) šādus grozījumus:

1. Izteikt V nodaļas nosaukumu šādā redakcijā:

“**V nodaļa**

**Radītais kaitējums zemes dzīlēm un zemes dzīļu informatīvā bāze**”.

2. Izslēgt 19. pantu.

3. Izteikt 21. panta nosaukumu šādā redakcijā:

“**21. pants. Zemes īpašnieku un zemes dzīļu izmantotāju radītais kaitējums**”.

4. Izslēgt VI nodaļu.

5. Papildināt likumu ar VII nodaļu šādā redakcijā:

**“VII nodaļa Administratīvie pārkāpumi zemes dzīļu izmantošanas jomā un kompetence administratīvo pārkāpumu procesā**

**25. pants. Administratīvā atbildība zemes dzīļu izmantošanas jomā**

(1) Par zemes dzīļu izmantošanas licencē vai bieži sastopamo derīgo izrakteņu ieguves atļaujā noteiktā derīgo izrakteņu ieguves limita, licences laukuma robežas, derīgo izrakteņu ieguves secības, pazemes ūdens monitoringa prasību neievērošanu vai normatīvajos aktos zemes dzīļu izmantošanas jomā noteikto prasību neievērošanu piemēro naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

(2) Par zemes dzīļu izmantošanu bez zemes dzīļu izmantošanas licences vai bieži sastopamo derīgo izrakteņu ieguves atļaujas piemēro naudas sodu fiziskajām personām no četrpadsmit līdz divsimt desmit naudas soda vienībām, bet juridiskajām personām – no divdesmit astoņām līdz četrsimt divdesmit naudas soda vienībām.

**26. pants. Kompetence administratīvo pārkāpumu procesā**

Administratīvā pārkāpuma procesu par šā likuma 25. pantā minētajiem pārkāpumiem veic Valsts vides dienests.”.

6. Papildināt pārejas noteikumus ar 26. punktu šādā redakcijā:

“26.  Grozījums šā likuma V nodaļas nosaukumā, grozījums par 19. panta izslēgšanu, grozījums 21. panta nosaukumā, grozījums par VI nodaļas izslēgšanu, kā arī VII nodaļa stājas spēkā vienlaikus ar Administratīvās atbildības likumu.”.

Vides aizsardzības un reģionālās

attīstības ministrs J. Pūce